24.2.2022 г.
BG
Официален вестник на Европейския съюз
C 88/63
Sauvignon B - Sauvignon blanc Sauvignon gris G - Fié gris Semillon B
8.
Описание на връзката или връзките Климатичните условия в географския район са благоприятни и относително хомогенни за лозарството поради разположението му в близост до големи водни пространства (Атлантическия океан, устието Gironde, долините на реките Garonne и Dordogne), които играят важна роля за регулиране на температурата.
Влиянието на океана, което смекчава пролетните застудявания, намалява обаче с отдалечаването от водата и от големите долини и с приближаването към горските масиви на Landes, Saintonge и Double Périgourdine.
С тези особености се обяснява слабото засаждане на лозя по крайните северни и юг-югозападни части на географския район.
Той се простира на територията на 497 от всичките 538 общини на департамент Gironde, като се изключва югозападната част на департамента, която не е подходяща за лозарство и е отредена за горско стопанство.
За отглежданите в океански климат сортове от района на Бордо още от XVII и XVIII век са били необходими дървени колчета, а по-късно масово навлизат кордонните подпорни конструкции, за да се гарантира добро разпределение на реколтата и достатъчна листна площ за правилна фотосинтеза с цел постигане на оптимална зрялост.
Получената при оптимална зрялост реколта гарантира отличен баланс на захарност и киселинност, необходим едновременно и за свежестта, и за добрата вторична ферментация.
Различните видове почви и разнообразното изложение са довели до подбора и адаптирането на различни сортове в зависимост от характеристиките на средата и така се обяснява ориентирането в исторически план към купажни вина.
Могат да се разграничат четири отделни вида почви: — глинесто-варовиковите почви и варовиковите мергели са широко разпространени по склоновете на хълмовете, където много добре се развива сортът Merlot N; — силикатните почви, примесени с глини и варовикови елементи, са отлични например за сортовете Merlot N и Sauvignon B; — пясъчно-глинестите почви, наричани „boulbènes“, които съдържат фини силикатни елементи, са по-леки и са подходящи за производството на основни вина от сортове бяло грозде; — чакълестите почви, съставени от чакъл, дребен кварц и по-едър или по-фин пясък, оформят тераси с добро оттичане, топли и отлични за отглеждане на лозя, особено на сорта Cabernet Sauvignon N. Със силата на придобития опит при отделната винификация на сортовете производителите управляват купажите си, чийто състав е резултат от отлично овладени умения според сортовете и реколтата, за да гарантират определено постоянство на киселинния и плодов баланс на вината.
Запазването на целостта на гроздето от момента на брането и по време на транспортирането, както и стриктно определените в продуктовата спецификация правила за пресоване, гарантират получаването на бистър сок.
Използването на ограничено сулфиране е необходимо за качеството на вторичната ферментация.
Отлежаването върху винени утайки, при което се развиват третични аромати, засилва комплексния характер на виното.
Благодарение на своето пристанище и на тесните исторически връзки с други народи, които много рано са създали добре структурирана и силна търговия, лозарският сектор на Бордо винаги е бил ориентиран към останалия свят, като се е ползвал или е разпространявал технически иновации, насърчавал е динамиката на стопанствата и така се е давала възможност за засилването, развитието и износа на неговите умения, винаги при спазване на вековните практики.
От установяването през XII век на привилегировани отношения с Англия и до завоюването на азиатските пазари, които вече са отворени за лозаро-винарски продукти, лозарите от района на Бордо са се адаптирали към развитието на пазарите, като същевременно се съобразяват със средата, в която се засаждат лозята.
По този начин разнообразието на продуктите е голямо и вината „Crémants de Bordeaux“, чиито обеми нарастват, са свидетелство за тази динамика.
Независимо че представляват само част от винопроизводството в района на Бордо, „Crémant de Bordeaux“ илюстрират богатството от възможности на традиционните сортове и историческата способност на лозарите от този район да овладяват техники за винификация и за иновации.
Бяло или розе, „Crémant de Bordeaux“ съчетава сортовете от района на Бордо с методите за винификация чрез традиционна вторична ферментация.